정조 5년
辛丑八月十五日丑時。上御摛文院。親押入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨徐鼎修。同副承旨黃昇源。記事官趙興鎭李祖承金鳳顯。別兼春秋李集斗。以次進伏訖。上親押訖。具戎服乘輿。仍詣璿源殿。至萬安門外。上曰。眞殿行禮時門路。旣有下敎。則侍衛之直向進善門。果何事也。旣從此路之後。侍衛之又向萬安門者。亦何故耶。兵判何不檢飭耶。兵判記過。乘輿所待令。上自內行禮訖。仍詣乘輿所。上曰。兵判初當幸行。事或生疎之致。記過安徐。卽爲侍衛事。分付。上還御摛文院門外乘馬所。上曰。信箭宣傳官擧行。極爲駭然。初頭如此。來頭可知。信箭宣傳官二人汰去。卽爲各別擇入事。分付。可也。有防曰。當書出榻敎乎。上曰。姑先記過嚴飭。可也。左通禮跪啓請乘馬。上乘馬出敦化門。至笆子橋前路。上曰。承旨進來。有防進前。上曰。先廂方到何處。而駕前侍衛。不得前進。今日行軍。極爲駭然。卽速知入。有防呼宣傳官知入。少頃。宣傳官李儒慶回奏曰。先廂始過鍾街云矣。上曰。駕駐路上。不啻屢次。而先廂始過鍾街云。豈有如許師律。且雨意如此。軍兵不可不念。而路上遲滯。亦已多時。事極怪駭。龍虎營及行軍執事。爲先記過待令。如是下敎之後。如又疾驅前進。則軍兵亦不無窘急之慮。而勿爲促行事。分付。另飭。可也。有防曰。訓鍊兼大將李柱國。禁軍別將徐有大。竝記過。何如。上曰。唯。大駕至廣通橋前路。有防進前曰。駕前別抄朴昌彬。忽地疾馳。直入武藝廳攔後之外。而其橫突衝陣之狀。極其危悖。若非武藝廳阻搪逐出之擧。幾乎犯蹕。事未前見。萬萬驚駭。此不可只以關係師律論。纔已拔箭而來矣。上曰。渠是駕前。則何爲而落後乎。事甚怪駭。更爲問奏。駕後槍劍軍。旣有作門。則又何爲而入送乎。當該槍劍將記過。有防曰。臣出問其委折。則渠以駕前失次落後。將欲就陣之際。所騎驚逸。不能善制。以致攔入之境云矣。上曰。出付該營。可也。駕至慕華峴前路。有防曰。嶺路峻險。乘馬動駕。下情悶迫。玉轎待令矣。上曰。置之。上曰。俄者記過行軍執事拿入。上曰。爾等俱是行軍執事。則行軍之際。不卽進發。以致行駕隨處止住。師律所在。誠極駭然。其遲滯委折。從實直奏。可也。朴致燁等曰。臨陣行軍。例於中嚴後進發。故方待二嚴之際。先傳初嚴。直傳三嚴。故臨時窘速。致有此遲滯之罪矣。上曰。豈有徑打三嚴之理。渠輩自相誤聽。差晩行軍。而乃敢謂之以徑打三嚴乎。有防曰。動駕時初中三嚴。俱有節次。則今番豈有徑打之理。所對極涉窘遁矣。上曰。當初約束。果若申明。則下屬之傳致嚴刻。初豈差誤。末又稽忽乎。旣有領軍大將。則非獨爾等之罪而已。姑爲拿出。當該禁軍別將。爲先記過。此後惕念擧行。可也。大駕詣晝停所。入幕次後。上曰。承旨進來。有防進前。上曰。天色已明乎。雨意今則。何如。有防曰。雨意雖多。風氣頗冷。晩後則似當淸朗。而天色方欲開東矣。上曰。分遣宣傳官。各營軍兵。善爲休歇與否知入。炊飯後。使之來告。可也。兵曹判書李性源進軍令。上曰。軍兵皆已炊飯乎。性源曰。皆已炊飯矣。藥房提調入侍。仍進湯劑。少頃。左通禮跪啓請乘馬。上乘馬。上曰。二吹稍久。先廂軍兵。今則似無窘速之患矣。性源曰。然矣。上至明陵下馬所。上乘轎入大次。上曰。百官就位整齊後。卽入外辦。可也。左通禮跪啓外辦。上改具翼善冠黲袍烏犀帶白皮靴。出幕次。上曰。日色尙早。朝前當行各陵展拜。該房以此擧行。可也。上至紅箭門外。降轎詣板位。左通禮跪啓請鞠躬四拜興平身。上四拜訖。仍詣陵上奉審。上曰。陵上莎草。皆無頉乎。吳彦敎對曰。皆無頉矣。上曰。陵官誰耶。有防曰。別檢吳彦敎。參奉閔彝顯矣。上曰。閔彝顯。則閔鍾顯之幾寸乎。吳彦敎。則誰之族乎。有防曰。閔彝顯。則似是閔鍾顯之四寸。而吳彦敎。則是吳泰賢之族矣。上仍詣碑閣奉審訖。仍詣丁字閣內奉審。入小次盥洗訖。上陞自東階詣板位。行初獻禮訖。亞獻官終獻官。以次行亞獻禮終獻禮訖。上詣望燎位。贊儀告禮畢。上還詣小次。仍行辭陵禮。上曰。當自此仍詣翼陵。百官則先詣。侍衛先向翼陵洞口。可也。上詣翼陵。行展謁禮後。陵上奉審訖。還詣小次。上曰。禮房承旨進前。宇鎭進前。上曰。敬陵順懷墓。當展拜矣。仍命書駕前下敎曰。敬陵順懷墓展拜時。百官行禮置之。上曰。承史黑團領皆持來乎。順懷墓展拜時。當以黑團領行禮。承史及應參之人。以此擧行。可也。有防曰。承史則皆已持來。而前導贊引儀。初不持來。無以入參云。事體苟艱。隨駕人中。假通禮令該曹差下。使之擧行。引儀亦使推移着之。似好矣。上曰。好矣。以此爲之。可也。上改具翼善冠袞龍袍訖。乘轎詣順懷墓板位。上曰。予旣乘轎。侍衛應入之人。使之依例隨入。可也。仍詣臺上板位。行再拜禮訖。詣敬陵入小次。改具黲袍烏犀帶白皮靴。行展謁禮訖。上曰。同副承旨。陵上奉審。碑閣丁字閣。一體奉審以來。昇源承命出回奏曰。陵上莎草及丁字閣碑閣。皆無頉矣。命書榻前下敎曰。右承旨進詣昌陵。奉審以來。在學承命出。命書傳敎曰。還宮時。旣過洞口。弘陵當歷拜。只承史隨入。百官路上留待。上曰。工判兄弟及徐龍輔。弘陵展拜時。入參事。分付。仍命書駕前下敎曰。弘陵展拜時。工曹判書徐有慶。行副司直徐有寧。副修撰徐龍輔入參。上還詣大次。命書傳敎曰。百官揷羽。又命書傳敎曰。自陵洞口捧上言。上曰。隨駕軍兵。令各該營饋粥事。分付。性源承命出回奏曰。皆已饋粥矣。左通禮跪啓請外辦。上改具戎服。乘轎至下馬所。降轎乘馬。左通禮跪啓請進發。上詣弘陵小次。改具翼善冠黲袍烏犀帶白皮靴。行展謁禮。仍奉審訖。上曰。徐有慶等。陵上奉審時。一體入參。還御小次。命書駕前下敎曰。黔巖紀蹟碑閣歷臨時。隨駕大臣卿宰入侍。在學回奏曰。臣馳詣昌陵奉審。則無頉之意敢達。上改具戎服進發。至黔巖碑閣。命諸大臣入侍。畿伯及碑閣營建時監董守令。及隨駕卿宰竝入侍。領府事金尙喆。判府事鄭存謙。領議政徐命善。判府事李徽之。吏曹判書李衍祥。戶曹判書鄭民始。禮曹判書金熤。兵曹判書李性源。刑曹判書金魯鎭。兵曹參判鄭昌聖。漢城左尹洪良浩。大司憲李𡊠。別雲劍韓光會李敬養鄭一祥蔡弘履。都摠管海溪君。茂林君塘。副摠管徐有隣趙時俊。江華留守徐浩修。開城留守鄭好仁。京畿監司李亨逵。坡州牧使徐有和。以次進伏訖。尙喆等曰。曉來頗有雨意。晩後日氣。極其淸朗。誠不勝萬幸。而終日勞動之餘。聖體。若何。上曰。無事矣。上曰。今日卽肅祖誕彌之日。今月卽英考建儲之月。舊甲重回。日月相符。旣已展拜於先陵。又爲臨過於此地。予小子愴慕之心。當如何哉。今此黔巖事蹟。實係不偶。予小子竊倣肅祖時延曙豎碑之古事。親製親書。庸寓一半分伸懷之道。而回瞻古址。追惟往跡。予懷冞切矣。尙喆曰。黔巖事實。臣等曾所略聞。而伏讀御製。益得其詳。誠是不偶然之事。而殿下建閣豎碑。御製御筆。揄揚先烈。尤有光於聖孝矣。上曰。諸大臣卿宰。入見碑閣。可也。尙喆等入瞻訖曰。御筆入刻後。精彩十倍於前矣。上曰。今月之來臨此地。事實不偶。適有小饌。特賜卿等。與陪從二品以上及侍衛諸臣。分之。可也。宣饌訖。上曰。延曙碑閣。亦當歷臨。大臣及畿伯。先詣以待。可也。命黔巖撥將待令。李寅亮進伏。上曰。爾年幾何。寅亮曰。六十七歲矣。上曰。已去辛丑時。汝年纔七歲矣。貴矣爾父事蹟。爾果詳知。而懸板文字。果是爾父所製耶。寅亮曰。伊時事。臣自兒少時。詳聞於臣父。而懸板文字。則果是臣父之作矣。上曰。汝亦知文字乎。寅亮曰。臣則不識字矣。上曰。爾有子乎。寅亮曰。有三子矣。上曰。爾之長子。先令軍門調用事。分付。爾則依前兼守撥所。可也。命賜饌。上曰。汝旣不能盡喫。裹去。可也。少頃。上仍詣晝停所。上曰。當詣延曙碑閣。侍衛軍兵。如黔巖歷臨例排立。可也。上曰。道路甚狹窄。承史閣臣內局提調外。不爲入來。路上留待事。分付。上入幕次後。命大臣入侍。仍詣碑閣奉審訖。上曰。此是肅祖御製矣。仍命承旨金宇鎭。奉讀碑文訖。上曰。延曙黔巖。俱係聖祖龍潛時古蹟。予於今日。次第來審。而遺亭石礎。至今宛然。事實貴矣。尙喆等曰。聖敎誠然矣。上曰。今當進發。侍衛先爲出去。可也。上進發到慕華峴。有防曰。大駕將到慕華峴。而玉轎不卽待令。當該差備官司僕寺正林錫喆。從重推考。何如。上曰。依爲之。出擧條大駕至崇禮門。上曰。觀光民人甚多。還宮時。依例出標信留門。可也。至敦化門。命出標信。隨駕軍兵解嚴。上曰。分送宣傳官於各營。隨駕軍兵之無病與否。各別勞問。可也。命書駕前下敎曰。翌日問安。竝勿爲之。又命書駕前下敎曰兼內吹元內吹。令各營門依例施賞。上由協陽門還內。承史侍衛。諸臣。以次退出。